URANG nang tagila-gila lawan akik kada takutan habis duit. Supaya hati kawa puas lawan mangalahkan akik ampun urang, ada nang baburu akik sampai kaluar nageri.
Nang kaya Julak Mukri ---ngaran asal sambat nang manulis wal lah---. Saban mandangar urang beharat-haratan batu akik nang dipakai, Julak Mukri himung mamikirakan nang kaya apa supaya kawa mangalahkan pandiran urang-urang tu.
Julak Mukri nang kada tahu lawan janis batu ni, lalu haja mambuka internit. Nah tumatan mambuka-buka internit, Julak Mukri tahu apa haja janis batu akik nang dijual.
Tatarik, Julak Mukri kesahnya handak manukar batu akik tu. Kada tahu di mana wadahnya, Julak Mukri lalu bacari alamat manukar batu akik nang asli lawan harat mun dipakai.
Nah tumatan maudak internit tu, Julak Mukri dapat alamat wadah urang nang bajual batu akik. Sikung urang nang bajual kabujuran tatangga muka gang nang bisi ngaran Utuh Batu ---ini jua ngaran asal sambat nang manulis haja wal lah---.
Parak pada wadah bediam, Julak Mukri bahancap ka lapak Utuh Batu nang bajual akik.
"Tuh, ikam bejual akik lah rupanya," sambat Julak Mukri.
"Uy julak, hiih lawas dah," sahut Utuh Batu.
"Nah unda handak bapasan akik nang harat lawan asli," sambat Julak Mukri.
"Gampang julak, pian handak nang kaya apa. Bacan kah, jamrud kah, rubi kah atau nang lain," sambat Utuh Batu.
"Bah unda kada tahu apa nang ikam sambat bacan kah acan. Nang jalas unda pasan nang asli," sahut Julak Mukri.
"Iya jual, santai haja. Pian handak nang tumatan dalam kah luar," sambat Utuh Batu.
"Maksud ikam," taheran Julak Mukri.
"Batu ni ada nang lokal lawan interlokal," sahut Utuh Batu.
"Bah ikam ni. Unda handak mamasan batu akik, lain handak manalepon. Nang kaya talepon umum haja ikam ni," hamuk Julak Mukri digawi Utuh batu.(oke/agi)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn